SET ปิดเช้าบวก 0.15% กูรูแนะติดตามบจ.ประกาศงบฯ Q1/58 บ่ายคาดผันผวน
SET ปิดตลาดภาคเช้า (27 เม.ย.) บวก 2.26 จุด หรือ 0.15% อยู่ที่ระดับ 1,557.72 จุด แตะจุดสูงสุดที่ระดับ 1,562.64 จุด และแตะจุดต่ำสุดที่ระดับ 1,552.21 จุด มูลค่าซื้อขายที่ 18,756.30 ล้านบาท
27 เม.ย. 2558

ผู้สื่อข่าวรายงานว่า SET ปิดตลาดภาคเช้า (27 เม.ย.) บวก 2.26 จุด หรือ 0.15% อยู่ที่ระดับ 1,557.72 จุด แตะจุดสูงสุดที่ระดับ 1,562.64 จุด และแตะจุดต่ำสุดที่ระดับ 1,552.21 จุด มูลค่าซื้อขายที่ 18,756.30 ล้านบาท
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้เทรดแบบไร้ทิศทาง เนื่องจากปัจจัยแวดล้อมไม่มีอะไรที่ชัดเจน การเคลื่อนไหวของดัชนีคล้ายคลึงกับตลาดหุ้นอื่นในภูมิภาคเอเชียที่เคลื่อนไหวทั้งในแดนบวก-ลบ ซึ่งมองว่าเป็นผลจากปัจจัยภายในของแต่ละตลาดมากกว่า อย่างตลาดจีน และตลาดฮ่องกง จะเห็นการบวกอย่างชัดเจน ขณะที่ตลาดอินโดนีเซียก็ติดลบชัดเจนเช่นกัน
โดยการเคลื่อนไหวของดัชนีสะท้อนภาพของตลาดที่ยังไม่มีปัจจัยใหม่เข้ามา อย่างไรก็ตามแนะนำให้ติดตามการประชุมกนง.และการประชุมธนาคารกลางสหรัฐฯ (เฟด) ในสัปดาห์นี้ อีกทั้งช่วงนี้เข้าสู่ช่วงฤดูการประกาศผลประกอบการของบริษัทจดทะเบียนราคาหุ้นอาจจะมีการแกว่งตามผลประกอบการได้
แนวโน้มการลงทุนในช่วงบ่ายนี้ คาดว่าจะแกว่งผันผวนในกรอบ เนื่องจากยังไม่มีปัจจัยใหม่เข้ามา โดยให้แนวรับ 1,550-1,540 จุด ส่วนแนวต้าน 1,560-1,570 จุด